সবার পুণ্যভূমি জেরুসালেম, সবাই এখানে আসেন অন্তত একবার তীর্থ-পর্যটনের জন্যে। মক্কায় হজ-এর মতোই, মুসলমানের আজকাল পূর্ব-ইয়োরোপ, উত্তর-আফ্রিকা এমনকী সুদূর ইন্দোনেশিয়া থেকেও দলে দলে আসছেন এখানে। খ্রিস্টানরা আসেন, Via Dolorosa-তে যিশুর পায়ে পায়ে চলতে চলতে অনেকেই চোখের জল মোছেন। ইহুদী পাড়ায় ও পুণ্য পশ্চিম দেয়ালের চারপাশে গোঁড়া ইহুদীদের চেনা যায় অতি সহজেই। গায়ে তাঁদের কালো আলখাল্লার মতো লম্বা কোট, মাথায় কালো উঁচু টুপি, মুখে দাড়ি-গোঁফ (অবশ্যই পুরুষদের), ও কানের পাশে লম্বা, পাকানো জুলফি। মহিলাদেরও কালো ড্রেস, মাথায় রুমাল--খুবই রক্ষণশীল পোষাক।